KVIETIMAS TEIKTI AKREDITACIJOS PARAIŠKAS – EAC/A02/2020

„Erasmus“ akreditacija suaugusiųjų švietimo, profesinio mokymo ir bendrojo ugdymo srityse

Paraiškų teikimo taisyklės

1. Įvadas

Kvietimas teikti paraiškas dėl „Erasmus“ akreditacijos skelbiamas rengiantis 2018 m. gegužės 30 d. Europos Komisijos pasiūlytai 2021–2027 m. Europos Sąjungos švietimo, mokymo, jaunimo ir sporto programai (toliau – Programa)[[1]](#footnote-1).

1. Aprašymas

„Erasmus“ akreditacija – suaugusiųjų švietimo, profesinio mokymo ir bendrojo ugdymo įstaigoms, norinčioms vykdyti tarpvalstybinius mainus ir bendradarbiavimą, skirta priemonė. „Erasmus“ akreditacija patvirtinama, kad pareiškėjas parengė kokybišką mobilumo veiklų įgyvendinimo planą, kuris yra platesnio masto organizacijos plėtotės tikslų dalis. Šis „Erasmus“ planas yra svarbi „Erasmus“ akreditacijos paraiškos dalis.

Organizacija gali teikti paraišką individualiai „Erasmus“ akreditacijai gauti arba „Erasmus“ mobilumo konsorciumo koordinatoriaus akreditacijai gauti, kaip išaiškinta šių taisyklių 6 skirsnyje. Norint teikti paraišką, ankstesnės programos „Erasmus+“ (2014–2020 m.) patirties nereikalaujama.

Be to, organizacijos, šiuo metu turinčios galiojančią „Erasmus+“ profesinio mokymo mobilumo chartiją, gali perkelti savo chartiją į būsimą Programą, pateikdamos paraišką pagal šį kvietimą. Šioms organizacijoms taikoma speciali supaprastinta procedūra pagal šių taisyklių 9 skirsnyje aprašytus kriterijus. Visiems kitiems pareiškėjams bus taikoma standartinė paraiškų teikimo procedūra, aprašyta 4–8 skirsniuose.

Pagal šį kvietimą dabartiniams Profesinio mokymo mobilumo chartijos turėtojams taip pat gali būti suteiktas kokybės ženklas, kuriuo būtų pripažintas jų ankstesnis darbas ir siekis užtikrinti kokybę. Daugiau informacijos pateikiama 12 skirsnyje.

Akredituotoms „Erasmus“ organizacijoms bus paprasčiau gauti 1 pagrindinio veiksmo finansavimą pagal būsimą (2021–2027 m.) programą, kaip aprašyta šių taisyklių 14 skirsnyje.

1. Tikslai

Šiuo veiksmu remiami toliau nurodyti tikslai.

* 1. Visose trijose srityse
* Stiprinti europinį mokymo ir mokymosi aspektą:
* puoselėjant įtraukties ir įvairovės, tolerancijos ir demokratinio dalyvavimo vertybes,
* propaguojant žinias apie bendrą Europos paveldą ir turtingumą bei įvairovę,
* remiant profesinių tinklų plėtotę visoje Europoje.
  1. Suaugusiųjų švietimo srityje
* Gerinti suaugusiųjų formaliojo, savaiminio ir neformaliojo švietimo kokybę Europoje:
* gerinant suaugusiųjų švietimo pasiūlos kokybę, didinant darbuotojų profesionalumą ir stiprinant suaugusiųjų švietimo paslaugų teikėjų gebėjimus įgyvendinti kokybiškas mokymosi programas,
* gerinant visų suaugusiųjų švietimo formų mokymo ir mokymosi kokybę ir užtikrinant, kad suaugusiųjų švietimas atitiktų visų visuomenės grupių poreikius,
* gerinant suaugusiųjų švietimo paslaugų teikimą, siekiant stiprinti pagrindinius įgūdžius, nustatytus 2018 m. ES darbo programoje, įskaitant raštingumą, skaičiavimą, skaitmeninius įgūdžius ir kitus gyvenime svarbius įgūdžius.
* Prisidėti prie Europos švietimo erdvės kūrimo:
* stiprinant suaugusiųjų švietimo paslaugų teikėjų gebėjimus vykdyti kokybiškus mobilumo projektus,
* didinant įvairaus amžiaus ir socialinių bei ekonominių grupių suaugusiųjų dalyvavimą suaugusiųjų švietimo programose, visų pirma, skatinant organizacijų, dirbančių su palankių sąlygų neturinčiais besimokančiais asmenimis, smulkių suaugusiųjų švietimo paslaugų teikėjų, naujų Programos dalyvių ir bendruomeninių visuomeninių organizacijų dalyvavimą.
  1. Profesinio mokymo srityje
* Gerinti pirminio ir tęstinio profesinio mokymo (PPM ir TPM) kokybę Europoje:
* stiprinant bendruosius gebėjimus ir universaliuosius įgūdžius, ypač kalbų mokymąsi,
* remiant su konkrečiu darbu susijusių įgūdžių, kurių reikia dabartinėje ir būsimoje darbo rinkoje, ugdymą,
* dalijantis geriausios patirties pavyzdžiais ir skatinant naujų bei novatoriškų pedagoginių metodų ir technologijų naudojimą, taip pat remiant profesinio mokymo srities mokytojų, instruktorių, mentorių ir kitų darbuotojų profesinį tobulėjimą.
* Prisidėti prie Europos švietimo erdvės kūrimo:
* stiprinant profesinio mokymo paslaugų teikėjų gebėjimus vykdyti kokybiškus mobilumo projektus ir gebėjimą užmegzti kokybišką partnerystę plėtojant tarptautiškumo strategiją,
* užtikrinant, kad mobilumas būtų reali galimybė bet kuriam PPM ir TPM programose dalyvaujančiam besimokančiam asmeniui, ir pailginant vidutinę profesinio mokymo įstaigose besimokančių asmenų mobilumo laikotarpio trukmę, siekiant pagerinti mobilumo kokybę ir poveikį,
* skatinant mobilumo užsienyje rezultatų kokybę, skaidrumą ir pripažinimą, visų pirma, šiuo tikslu naudojant Europos priemones ir sistemas.
  1. Mokyklinio ugdymo srityje
* Gerinti mokymo ir mokymosi kokybę mokyklinio ugdymo srityje:
* remiant mokytojų, mokyklų vadovų ir kitų mokyklos darbuotojų profesinį tobulėjimą,
* skatinant naujų technologijų ir naujoviškų mokymo metodų naudojimą,
* gerinant kalbų mokymąsi ir kalbų įvairovę mokyklose,
* remiant dalijimąsi geriausiais mokymo patirties pavyzdžiais ir mokyklų tobulėjimą.
* Prisidėti prie Europos švietimo erdvės kūrimo:
* stiprinant mokyklų gebėjimus dalyvauti tarpvalstybiniuose mainuose ir bendradarbiauti bei vykdyti kokybiškus mobilumo projektus,
* užtikrinant, kad mobilumas mokymosi tikslais būtų reali galimybė bet kuriam mokykloje besimokančiam mokiniui,
* skatinant mokinių ir darbuotojų mokymosi užsienyje laikotarpiais pasiektų rezultatų pripažinimą.

1. Kaip pateikti paraišką?

|  |  |
| --- | --- |
| **Paraiškos forma** | Paraiškos turi būti teikiamos naudojant oficialią elektroninę paraiškos formą: <https://webgate.ec.europa.eu/erasmus-applications/screen/home>. |
| **Kur pateikti paraišką?** | Paraiškos turi būti teikiamos šalies, kurioje įsisteigusi paraišką teikianti organizacija, nacionalinei agentūrai. |
| **Organizacijos registracija** | Kad galėtų teikti paraišką pagal šį kvietimą, pareiškėjai turi turėti organizacijos identifikacijos numerį.  Pareiškėjai, kurie jau dalyvavo programoje „Erasmus+“ (2014–2020 m.), turėtų naudoti savo dabartinį identifikacijos numerį ir nesiregistruoti iš naujo.  Pareiškėjas, anksčiau naudojęs dalyvio identifikacijos kodo (PIC) numerį, neturėtų registruotis iš naujo. Šie pareiškėjai automatiškai gavo organizacijos identifikacijos numerį ir gali jį rasti organizacijų registracijos sistemoje spustelėję toliau pateiktą nuorodą.  Pareiškėjai, niekada nedalyvavę programoje „Erasmus+“ (2014–2020 m.) ir norintys gauti organizacijos registracijos numerį, turi užsiregistruoti organizacijų registracijos sistemoje:  <https://webgate.ec.europa.eu/erasmus-esc/organisation-registration/screen/home>. |
| **Paraiškos kalba** | Paraiškos turi būti parengtos viena iš oficialiųjų ES kalbų arba reikalavimus atitinkančių ES nepriklausančių šalių oficialiosiomis kalbomis. Atitinkama nacionalinė agentūra nustatys konkrečias kiekvienoje šalyje leidžiamas vartoti kalbas. |
| **Pateikimo terminas** | 2020 m. spalio 29 d. 12.00 val. (vidurdienis Briuselio laiku). |
| **„Erasmus“ kokybės standartai** | Pareiškėjai, norintys gauti „Erasmus“ akreditaciją, privalo laikytis šių I priede nurodytų „Erasmus“ kokybės standartų. Akreditacijos galiojimo laikotarpiu „Erasmus“ kokybės standartai gali būti atnaujinami. Tokiu atveju prieš teikiant paraišką kitai dotacijai gauti bus prašoma akredituotų organizacijų sutikimo. |
| **Paraiškų skaičius** | Organizacija gali teikti po vieną paraišką kiekviename iš trijų šiame kvietime nurodytų sričių: suaugusiųjų švietimo, profesinio mokymo ir bendrojo ugdymo. Organizacijos, teikiančios paraiškas daugiau nei vienoje srityje, turi pateikti atskiras paraiškas kiekvienai sričiai. |
| **Paraiškų rūšys** | Pareiškėjas gali teikti paraiškas kaip individuali organizacija arba kaip mobilumo konsorciumo koordinatorius. Negalima teikti paraiškos abiem akreditacijos rūšims toje pačioje srityje. |
| **„Erasmus“ akreditacija mobilumo konsorciumo koordinatoriams** | Mobilumo konsorciumas yra tos pačios šalies organizacijų, vykdančių mobilumo veiklą pagal bendrą „Erasmus“ planą, grupė. Kiekvieno mobilumo konsorciumo veiklą koordinuoja viena vadovaujanti organizacija – akredituotas mobilumo konsorciumo koordinatorius.  Akredituotas mobilumo konsorciumo koordinatorius gali organizuoti veiklą pats (kaip bet kuri kita organizacija, turinti individualią akreditaciją) ir teikti mobilumo galimybes kitoms konsorciumui priklausančioms organizacijoms.  Nepažeidžiant iš anksto numatytų kasmetinių kvietimų teikti paraiškas tekstų, būsimoje programoje „Erasmus“ akreditacijos bus reikalaujama iš visų mobilumo konsorciumo koordinatorių, tačiau jos nereikės konsorciumo nariams.  Pareiškėjai, siekiantys gauti akreditaciją mobilumo konsorciumo koordinatoriams, paraiškoje turės aprašyti savo konsorciumo tikslą ir planuojamą sudėtį. Visos numatytos konsorciumo organizacijos narės turi būti iš tos pačios šalies kaip ir mobilumo konsorciumo koordinatorius. Tačiau šiame etape nebūtina pateikti tikslaus konsorciumo narių sąrašo.  Kitos dalyvavimo mobilumo konsorciumų veikloje taisyklės bus nustatytos Europos Komisijos kasmet skelbiamuose kvietimuose teikti paraiškas. |

1. Tinkamumo kriterijai

Paraiškas pagal šį kvietimą gali teikti tik dabartiniame programos „Erasmus+“ reglamente (2014–2020 m.)[[2]](#footnote-2) nustatytą teisinį statusą turintys pareiškėjai. Kiekvienoje iš trijų sričių bus taikomi papildomi toliau aprašyti tinkamumo kriterijai.

|  |  |
| --- | --- |
| **Kas gali teikti paraiškas?**  **Reikalavimus atitinkančios paraiškas teikiančios organizacijos** | **Suaugusiųjų švietimo srityje**   1. Organizacijos, teikiančios suaugusiųjų formaliojo, savaiminio ir neformaliojo švietimo paslaugas[[3]](#footnote-3) 2. Vietos ir regionų valdžios institucijos, koordinavimo įstaigos ir kitos suaugusiųjų švietimo srityje veiklą vykdančios organizacijos |
| **Profesinio mokymo srityje**   1. Organizacijos, teikiančios pirminio arba tęstinio profesinio mokymo paslaugas 2. Vietos ir regionų valdžios institucijos, koordinavimo įstaigos ir kitos profesinio mokymo srityje veikiančios organizacijos 3. Įmonės ir kitos viešosios arba privačiosios organizacijos, priimančios, mokančios ar kitaip dirbančios su profesinių mokyklų mokiniais ir pameistriais |
| **Bendrojo ugdymo srityje**   1. Mokyklos, kuriose vykdomas ikimokyklinio, pradinio ar vidurinio lygmens bendrasis ugdymas 2. Vietos ir regionų valdžios institucijos, koordinavimo įstaigos ir kitos bendrojo ugdymo srityje veiklą vykdančios organizacijos |
| **Visose trijose srityse taikomos apibrėžtys ir principai**  Organizacijų tinkamumas pagal 1 sąlygą bus nustatomas atsižvelgiant į jų vykdomas švietimo programas ir veiklą. Organizacija gali atitikti reikalavimus daugiau nei vienoje srityje, jeigu ji vykdo įvairias švietimo programas ir veiklą.  Kiekvienos šalies kompetentinga nacionalinė institucija nustato:   * kokias švietimo programas ir veiklą vykdančios organizacijos turi galimybę teikti paraišką pagal 1 sąlygą, * ir organizacijas, atitinkančios reikalavimus pagal 2 sąlygą.   Taikomos apibrėžtys ir reikalavimus atitinkančių organizacijų pavyzdžiai bus paskelbti atsakingos nacionalinės agentūros svetainėje. |
| **Reikalavimus atitinkančios šalys** | Paraišką teikiančios organizacijos turi būti įsisteigusios vienoje iš šių šalių:   * bet kurioje Europos Sąjungos valstybėje narėje, * Programos asocijuotojoje trečiojoje valstybėje, kaip nustatyta teisinio pagrindo dokumente[[4]](#footnote-4). |
| **Pagalbinės organizacijos** | Kitos švietimo ir mokymo srityje veikiančios organizacijos gali dalyvauti kaip akredituotų paramos gavėjų pagalbinės organizacijos. Pagalbinių organizacijų vaidmenį ir pareigas drauge nustato pagalbinės organizacijos ir akredituoti paramos gavėjai. Bet koks pagalbinių organizacijų indėlis turi atitikti „Erasmus“ kokybės standartus. Tolesnės pagalbinių organizacijų dalyvavimo taisyklės bus nustatytos Europos Komisijos kasmet skelbiamuose kvietimuose teikti paraiškas. |

1. atmetimo kriterijai

Pareiškėjai, vadovaudamiesi ES finansinio reglamento 137 straipsniu[[5]](#footnote-5), turi pateikti pasirašytą sąžiningumo deklaraciją, kuria patvirtinama, kad:

* jie nėra patekę į nė vieną iš to reglamento 136 straipsnio 1 dalyje ir 141 straipsnyje nurodytų situacijų,
* pateiktame „Erasmus“ plane yra originalus organizacijos pareiškėjos parengtas turinys ir už paraiškos parengimą nebuvo sumokėta jokiai kitai organizacijai ar organizacijai nepriklausantiems asmenims.

Nacionalinė agentūra gali neleisti pareiškėjui dalyvauti akreditacijos procese arba gali bet kuriuo metu panaikinti suteiktą akreditaciją, jei ji nustato, kad sąžiningumo deklaracijoje pateikta informacija yra neteisinga (pavyzdžiui, jei tokį patį arba labai panašų turinį savo paraiškose pateikia skirtingos organizacijos).

Tuo pat metu pareiškėjams leidžiama ir jie skatinami politiniais klausimais konsultuotis su atitinkamomis švietimo institucijomis ir ekspertais arba keistis gerąja patirtimi su panašiomis organizacijomis, kurios turi daugiau patirties įgyvendinant programą „Erasmus+“. Pareiškėjai, siekiantys gauti mobilumo konsorciumo koordinatoriaus akreditaciją, rengdami paraišką gali konsultuotis su potencialiais konsorciumo nariais. Pareiškėjai savo paraiškas gali pagrįsti strateginiais dokumentais, susijusiais su jų „Erasmus“ planu, pavyzdžiui, tarptautiškumo strategija arba savo priežiūros ar koordinavimo įstaigų parengta strategija.

1. Atrankos kriterijai
   1. Veiklos pajėgumai

Pareiškėjai turi turėti pakankamai veiklos ir profesinių pajėgumų siūlomam „Erasmus“ planui įgyvendinti, visų pirma:

* patirties – pareiškėjai turi turėti bent dvejų metų patirtį vykdant veiklą, dėl kurios jie gali būti laikomi tinkamais kandidatais pagal šį kvietimą (kaip nurodyta 5 skirsnyje). Į patirtį, įgytą iki viešųjų subjektų (pvz., mokyklų arba švietimo centrų) susijungimo arba panašių struktūrinių pokyčių, bus atsižvelgta kaip į atitinkamą patirtį šioje srityje.
* Mobilumo konsorciumo koordinatoriams – paraišką teikianti organizacija turi gebėti koordinuoti konsorciumo veiklą atsižvelgiant į siūlomą „Erasmus“ planą, konsorciumo tikslą, planuojamą užduočių paskirstymą ir „Erasmus“ kokybės standartus.

Veiklos pajėgumai bus tikrinami remiantis paraiška (įskaitant informaciją apie pareiškėjo dalyvavimą 2014–2020 m. programoje „Erasmus+“) ir organizacijų registracijos sistemoje pateiktais dokumentais. Pareiškėjai, kurie nepateikia paraiškos formoje prašomos informacijos, gali būti pašalinti iš procedūros. Nacionalinė agentūra gali paprašyti papildomų patvirtinamųjų dokumentų, kad patikrintų paraiškoje pateiktą informaciją.

* 1. Finansinis pajėgumas

Pareiškėjai turi turėti stabilių ir pakankamą finansavimo šaltinių, kad, įgyvendindami siūlomą „Erasmus“ planą, galėtų vykdyti įprastą veiklą. Vis dėlto finansinis pajėgumas vykdant atrankos procedūrą pagal šį kvietimą tikrinamas nebus. Jis bus tikrinamas, kai akredituotos organizacijos pateiks paraišką dotacijai gauti pagal Europos Komisijos kasmet skelbiamų kvietimų teikti paraiškas taisykles.

1. Skyrimo kriterijai

Paraiškos bus vertinamos atskirai suaugusiųjų švietimo, profesinio mokymo bei bendrojo ugdymo srityse. Paraiškų kokybė bus vertinama balais iš 100 galimų, vadovaujantis toliau nurodytais kriterijais ir korekciniais koeficientais.

Kad būtų svarstoma galimybė suteikti akreditaciją, paraiškų įvertinimas turi atitikti šias ribines vertes:

* **jos turi būti įvertintos bent 70 iš 100 balų ir**
* **bent puse didžiausio galimo balų skaičiaus kiekvienoje iš keturių kriterijų kategorijų.**

|  |  |
| --- | --- |
| **Aktualumas**  **Iki**   **10 taškų** | Vertinama:   * ar paraiškos teikėjo profilis, patirtis, veikla ir tikslinė besimokančių asmenų grupė yra susiję su paraiškos sritimi ir šio kvietimo tikslais. * Be to, konsorciumo koordinatorių atveju vertinama:   + ar planuojamų konsorciumo narių profilis yra susijęs su paraiškoje nurodytu konsorciumo tikslu ir uždaviniais, paraiškos sritimi ir šio kvietimo tikslais,   + ar konsorciumo sukūrimas teikia aiškios pridėtinės vertės jo nariams, atsižvelgiant į šio kvietimo tikslus. |
| **„Erasmus“ plano tikslai**  **Iki**   **40 taškų** | Vertinama:   * ar siūlomas „Erasmus“ planas atitinka šio kvietimo tikslus, * ar siūlomi „Erasmus“ plano tikslai aiškiai ir konkrečiai dera su organizacijos pareiškėjos, jos darbuotojų ir besimokančių asmenų poreikiais,   + konsorciumo koordinatorių atveju – ar šis kriterijus taikomas visam planuojamam konsorciumui ir ar „Erasmus“ plano tikslai dera su paraiškoje nurodytu konsorciumo tikslu, * ar siūlomi „Erasmus“ plano tikslai ir jų įgyvendinimo terminai yra realistiški ir pakankamai plataus užmojo, kad būtų padarytas teigiamas poveikis organizacijai (arba konsorciumui), * ar siūlomos „Erasmus“ plano tikslų įgyvendinimo pažangos stebėjimo ir vertinimo priemonės yra tinkamos ir konkrečios, * jei pareiškėjas prie paraiškos pridėjo strateginius dokumentus – ar aiškiai paaiškinta, kaip siūlomas „Erasmus“ planas susijęs su pridėtais dokumentais. |
| **„Erasmus“ plano veikla**  **Iki**   **20 taškų** | Vertinama:   * ar siūlomas mobilumo veiklos dalyvių skaičius yra proporcingas organizacijos pareiškėjos dydžiui ir patirčiai,   + konsorciumo koordinatorių atveju – kaip bus atsižvelgiama į planuojamą konsorciumo dydį, * ar siūlomas mobilumo veiklos dalyvių skaičius yra realistiškas ir atitinka „Erasmus“ plane nustatytus tikslus, * ar planuojamų dalyvių profiliai yra susiję su paraiškos sritimi, siūlomu „Erasmus“ planu ir šio kvietimo tikslais, * bendrojo ugdymo ir profesinio mokymo srityse, ar pareiškėjas planuoja organizuoti besimokančių asmenų mobilumo veiklą; vertinamas ir mažiau galimybių turinčių dalyvių įtraukimas. |
| **„Erasmus“ plano valdymas**  **Iki**   **30 taškų** | Vertinama:   * pareiškėjo pasiūlyti konkretūs būdai prisidėti prie pagrindinių „Erasmus“ akreditacijos principų, aprašytų „Erasmus“ kokybės standartuose, * ar pareiškėjas pasiūlė aiškų ir išsamų užduočių paskirstymą pagal „Erasmus“ kokybės standartus, * ar pareiškėjas skyrė pakankamai išteklių Programos veiklai valdyti pagal „Erasmus“ kokybės standartus, * ar užtikrinamas tinkamas dalyvavimas organizacijos valdymo lygmeniu, * ar nustatytos tinkamos priemonės Programos veiklos tęstinumui užtikrinti tuo atveju, jei pasikeistų paraišką pateikusios organizacijos darbuotojai arba vadovybė, * ar pareiškėjas pasiūlė konkrečių ir logiškų veiksmų, kad jo mobilumo veiklos rezultatai būtų įtraukti į organizacijos įprastą veiklą,   + konsorciumo koordinatorių atveju šis kriterijus taikomas visam planuojamam konsorciumui. |

* 1. Didžiausias skirtinų „Erasmus“ akreditacijų skaičius

Šalyse, kuriose esama didelio susidomėjimo „Erasmus“ akreditacijomis, nacionalinė agentūra gali nustatyti didžiausią skirtinų akreditacijų skaičių. Šis sprendimas bus priimtas atskirai dėl kiekvienos iš trijų sričių ir kartu su šiuo kvietimu paskelbtas nacionalinės agentūros svetainėje.

* Jei nacionalinė agentūra konkrečioje srityje nenustato didžiausio galimo patvirtintų akreditacijų skaičiaus, bus patvirtintos visos paraiškos, atitinkančios šiame kvietime nustatytus būtiniausius kriterijus.
* Jei nacionalinė agentūra nustato didžiausią galimą tam tikros srities patvirtintų akreditacijų skaičių, sudaromas būtiniausius kriterijus atitinkančių paraiškų eilės sąrašas.

Akreditacijos bus teikiamos pradedant nuo didžiausią balų skaičių surinkusių paraiškų ir jų bus suteikta ne daugiau nei didžiausias galimas patvirtintų akreditacijų skaičius. Jei daugiau nei vienai paraiškai bus skirtas toks pat balų skaičius kaip ir paskutinei paraiškai, kuriai suteikta akreditacija, didžiausias suteiktų akreditacijų skaičius bus padidintas, kad būtų įtrauktos visos paraiškos, surinkusios tiek pat balų.

Išimties tvarka akreditacijos, suteikiamos pareiškėjams pagal supaprastintą procedūrą, taikomą organizacijoms, jau turinčioms profesinio mokymo mobilumo chartiją, nebus įskaičiuojamos į didžiausią nacionalinės agentūros profesinio mokymo srityje nustatytą akreditacijų skaičių.

1. Supaprastinta procedūra organizacijoms, jau turinčioms profesinio mokymo mobilumo chartiją

Toliau nurodyti kriterijai bus taikomi tik organizacijoms, jau turinčioms profesinio mokymo mobilumo chartiją ir teikiančioms paraiškas pagal supaprastintą procedūrą.

|  |  |
| --- | --- |
| **Tinkamumo kriterijai** | Kad galėtų teikti paraišką pagal supaprastintą procedūrą, paraišką teikianti organizacija turi turėti galiojančią programos „Erasmus+“ profesinio mokymo mobilumo chartiją.  Išimties tvarka organizacijos, akredituotos pagal dabartinę programą „Erasmus+“ profesinio mokymo mobilumo chartiją ir norinčios iš esmės pakeisti savo tarptautiškumo strategiją (pavyzdžiui, pakeisti individualią akreditaciją į mobilumo konsorciumo koordinatoriaus akreditaciją), paraiškos pagal supaprastintą procedūrą teikti negali. |
| **Atrankos kriterijai** | Siūlomas „Erasmus“ planas turi būti nuoseklus, aiškus ir suderintas su organizacijos tarptautiškumo strategija.  Taikant supaprastintą procedūrą finansinis pajėgumas nebus tikrinamas. Jis bus vertinamas, kai akredituotos organizacijos pateiks paraišką dotacijai gauti pagal Europos Komisijos kasmet skelbiamų kvietimų teikti paraiškas taisykles. |
| **Atmetimo kriterijai** | Pareiškėjai, kuriems taikoma supaprastinta procedūra, bus vertinami pagal tuos pačius atmetimo kriterijus, kaip ir pareiškėjai, kuriems taikoma standartinė procedūra, kaip aprašyta šių taisyklių 6 skirsnyje. |
| **Skyrimo kriterijai** | Pagal supaprastintą procedūrą pateiktos paraiškos pagal akreditacijos suteikimo kriterijus vertinamos nebus.  „Erasmus“ akreditacija bus suteikta visiems pareiškėjams, kuriems taikoma supaprastinta procedūra ir kurie atitinka tinkamumo, atrankos ir atmetimo kriterijus. |

1. „Erasmus“ akreditacijos suteikimas

Atrinkti pareiškėjai gaus „Erasmus“ akreditaciją – pažymėjimą, kuriuo patvirtinamas jų statusas ir kuriame pateikiamas Programos logotipas bei Europos Sąjungos simboliai.

Teikdami paraišką pagal šį kvietimą, pareiškėjai sutinka, kad Europos Komisija ir nacionalinės agentūros skelbtų informaciją apie jų tapatybę (įskaitant visą viešai prieinamą informaciją organizacijų registravimo sistemoje) ir atrankos rezultatus.

1. Galiojimas

„Erasmus“ akreditacija suteikiama 2021–2027 m. laikotarpiui. Siekiant užtikrinti realistišką planavimą, kartu su paraiška pateiktas „Erasmus“ planas apims trumpesnį dvejų – penkerių metų laikotarpį ir bus periodiškai atnaujinamas, kaip išaiškinta 12 skirsnyje.

Jei „Erasmus“ akreditacija bus reikalinga norint dalyvauti kokioje nors veikloje po 2021–2027 m. programos laikotarpio, nacionalinė agentūra gali pratęsti akreditacijos galiojimą Europos Komisijos nustatytomis sąlygomis.

Akreditacija gali būti bet kada panaikinama, jei organizacijos nebelieka arba jei tam pritaria nacionalinė agentūra ir akredituota organizacija.

Nacionalinė agentūra arba akredituota organizacija gali vienašališkai nutraukti akreditaciją, jei ne mažiau kaip trejus metus po tos akreditacijos gavimo nebuvo pateikta paraiškų dėl finansavimo.

1. Ataskaitų teikimas, stebėsena, kokybės užtikrinimas ir pripažinimas

|  |  |
| --- | --- |
| **Baigiamosios ataskaitos, teikiamos kiekvieno dotacijos sutarties laikotarpio pabaigoje** | Kiekvieno dotacijos sutarties, patvirtinto pagal „Erasmus“ akreditaciją, laikotarpio pabaigoje akredituota organizacija pateiks baigiamąją įvykdytos veiklos ir pasiektų tikslų ataskaitą.  Profesinio mokymo mobilumo chartijos turėtojams, kurie sėkmingai teikia paraiškas pagal supaprastintą procedūrą, pagal profesinio mokymo mobilumo chartiją (2014–2020 m.) įgyvendintų dotacijų sutarčių galutinės ataskaitos bus prilyginamos baigiamosioms ataskaitoms pagal „Erasmus“ akreditaciją ir jomis vadovausis nacionalinė agentūra, vertindama organizacijos veiklos rezultatus. |
| **Akreditacijos pažangos ataskaitos** | Remiantis patvirtinto „Erasmus“ plano turiniu ir bent kartą per penkerius metus akredituotos organizacijos turės:   * pateikti ataskaitą apie tai, kaip jos užtikrino, kad būtų laikomasi „Erasmus“ kokybės standartų, * pateikti „Erasmus“ plano tikslų įgyvendinimo pažangos ataskaitą, * atnaujinti savo „Erasmus“ planą.   Nacionalinė agentūra gali nuspręsti prašyti tuo pačiu metu arba atskirai pateikti pažangos ataskaitą dėl įvairių pirmiau išvardytų elementų.  Nacionalinė agentūra gali nuspręsti akreditavimo pažangos ataskaitą pakeisti struktūruotu stebėsenos vizitu.  Remdamasi akredituotos organizacijos veiklos rezultatais, gautais atlikus ataskaitų teikimo, stebėsenos ir kokybės užtikrinimo patikrinimus, arba dėl reikšmingų pokyčių organizacijoje, nacionalinė agentūra gali keisti pažangos ataskaitų skaičių ir tvarkaraštį.  Be to, akredituotos organizacijos gali savanoriškai prašyti leisti atnaujinti jų „Erasmus“ planus. Ar toks atnaujinimas yra pagrįstas, nuspręs nacionalinė agentūra, atsižvelgusi į organizacijos argumentus. Į atnaujintą „Erasmus“ planą gali būti įtrauktas prašymas pakeisti individualią organizacijos akreditaciją į mobilumo konsorciumo koordinatoriaus akreditaciją arba atvirkščiai. |
| **Stebėsena ir patikrinimai** | Nacionalinė agentūra gali organizuoti oficialius patikrinimus, stebėsenos vizitus ar kitą veiklą, kad galėtų stebėti akredituotų organizacijų pažangą ir veiklos rezultatus, užtikrinti, kad būtų laikomasi sutartų kokybės standartų ir teikti paramą.  Oficialūs patikrinimai gali būti dokumentų patikrinimai arba vizitai į akredituotą organizaciją, apsilankymai pas konsorciumo narius, pagalbinėse organizacijose ir bet kokiose kitose patalpose, kuriose vykdoma atitinkama veikla. Nacionalinė agentūra gali prašyti kitų šalių nacionalinių agentūrų pagalbos, kad jos patikrintų ir stebėtų ten vykdomą veiklą. |

Gavusi ataskaitą arba atlikusi stebėseną, nacionalinė agentūra pateiks atsiliepimus akredituotai organizacijai. Nacionalinė agentūra akredituotai organizacijai taip pat gali pateikti privalomojo ar rekomendacinio pobūdžio nurodymus, kaip pagerinti veiklos rezultatus.

* 1. Kompetencijos pripažinimas

Geriausių rezultatų pasiekusios akredituotos organizacijos bus pripažintos suteikiant pažangumo ženklus.

Pagal šį kvietimą toks ženklas bus suteiktas organizacijoms, jau turinčioms profesinio mokymo mobilumo chartiją, sėkmingai sudalyvavusioms supaprastintos atrankos procedūroje ir kurių paskutinės dvi pagal profesinio mokymo mobilumo chartiją įgyvendintų programos „Erasmus+“ projektų galutinės ataskaitos vidutiniškai įvertintos bent 85 balais. Tokie pažangumo ženklai galios trejus metus.

Pažangumo ženklų suteikimo naujai akredituotoms organizacijoms visose trijose srityse sąlygos bus nustatytos kasmetiniuose Europos Komisijos kvietimuose teikti paraiškas.

* 1. Taisomosios priemonės

Naujai akredituotų pareiškėjų ar didelės rizikos organizacijų atveju arba jeigu nesilaikoma nacionalinės agentūros nurodymų ir terminų, jeigu atlikus ataskaitų teikimo, stebėsenos ir kokybės užtikrinimo patikrinimus nustatomi labai prasti veiklos rezultatai arba Programos taisyklių pažeidimai (taip pat vykdant kitą veiklą), nacionalinė agentūra gali imtis toliau nurodytų taisomųjų priemonių.

* Stebėjimas. Nacionalinė agentūra gali apriboti finansavimą, kurį akredituota organizacija gali prašyti skirti veiklai, kuriai vykdyti būtina „Erasmus“ akreditacija.

Naujai akredituotos organizacijos gali būti stebimos, jei vertinant veiklos pajėgumus nustatomas nekokybiško įgyvendinimo pavojus arba jei paraiškos vertintojai nustato didelių pareiškėjo „Erasmus“ plano trūkumų;

* Sustabdymas. Organizacijos, kurių akreditacija sustabdyta, negali prašyti finansavimo veiklai, kuriai vykdyti būtina „Erasmus“ akreditacija. Nacionalinė agentūra taip pat gali nutraukti dalį arba visus galiojančius dotacijų susitarimus, sudarytus pagal akreditaciją, kuri buvo sustabdyta.

Stebėjimo arba sustabdymo laikotarpis truks tol, kol nacionalinė agentūra nustatys, kad vėl laikomasi šiame kvietime nustatytų sąlygų ir kokybės reikalavimų ir kad akredituota organizacija pašalino prastų veiklos rezultatų pavojų.

Organizacijos, kurių akreditacijos veikla sustabdyta arba kurios yra stebimos, negali teikti prašymo naujai akreditacijai gauti toje pačioje srityje.

Jeigu ir toliau nesilaikoma nacionalinės agentūros nurodymų ir terminų, veiklos rezultatai labai prasti arba pakartotinai ar rimtai pažeidžiamos Programos taisyklės (taip pat vykdant kitą veiklą), nacionalinė agentūra gali nutraukti akreditaciją.

1. Preliminarus tvarkaraštis

|  |  |
| --- | --- |
|  | **Preliminarūs terminai** |
| **Kvietimo teikti paraiškas paskelbimas** | 2020 m. gegužės mėn. |
| **Pateikimo terminas** | 2020 m. spalio 29 d. |
| **Vertinimo laikotarpis** | 2020 m. lapkričio mėn. – 2021 m. vasario mėn. |
| **Sprendimo priėmimas** | 2021 m. vasario mėn. |
| **Pareiškėjų informavimas** | Iki 2021 m. vasario mėn. pabaigos |

1. Atrinktų pareiškėjų galimybės gauti finansavimą

Atrinkti „Erasmus“ akreditacijos pareiškėjai 1 pagrindinio veiksmo finansavimą savo atitinkamoje srityje tol, kol galioja akreditacija, galės gauti paprasčiau[[6]](#footnote-6).

Metinės dotacijos akredituotiems pareiškėjams bus grindžiamos įvairiais kriterijais, įskaitant veiklos rezultatus, susijusius su ataskaitų teikimu ir stebėsena, pareiškėjo prašomą vykdyti veiklą, nustatytus metinius prioritetus ir atitinkamos rūšies veiklai skirtą biudžetą.

Šis kriterijų sąrašas yra orientacinis ir nebaigtinis. Galutiniai akredituotų organizacijų finansavimo ir dotacijų skyrimo kriterijai bus nustatyti Europos Komisijos kasmet skelbiamuose kvietimuose teikti paraiškas.

1. Asmens duomenų tvarkymas

Visus paraiškoje arba sprendime dėl dotacijos skyrimo pateiktus asmens duomenis nacionalinė agentūra tvarko laikydamasi:

* 2018 m. spalio 23 d. Europos Parlamento ir Tarybos reglamento (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (tekstas svarbus EEE);
* paskesne eilės tvarka ir tik tada, kai netaikomas Reglamentas (EB) Nr. 2018/1725, – Bendrojo duomenų apsaugos reglamento (BDAR; 2016 m. balandžio 27 d. Europos Parlamento ir Tarybos reglamento (ES) 2016/679) arba, jei netaikomas BDAR, nacionalinių duomenų apsaugos teisės aktų (ES nepriklausančių šalių atveju).

Pareiškėjo atsakymai į paraiškos formoje pateiktus klausimus yra būtini paraiškai dėl dotacijos įvertinti ir toliau nagrinėti pagal Paraiškų teikimo taisykles, nebent tie klausimai būtų pažymėti kaip neprivalomi. Asmens duomenis tik šiuo tikslu tvarkys atsakingas departamentas arba skyrius (duomenų valdytojo funkcijas atliekantis subjektas).

Asmens duomenis galima perduoti trečiosioms šalims, kurios dalyvauja vertinant paraiškas arba dotacijos administravimo procedūroje ir kurioms tuos duomenis būtina žinoti, neapribojant galimybės duomenis perduoti įstaigoms, kurios pagal Europos Sąjungos teisę yra atsakingos už kontrolę ir tikrinimą, arba įstaigoms, kurios yra įgaliotos atlikti Programos ar bet kurių jos veiksmų vertinimus. Visų pirma, siekiant apsaugoti Sąjungos finansinius interesus, asmens duomenis galima perduoti vidaus audito tarnyboms, Europos Audito Rūmams, Finansinių pažeidimų komisijai arba Europos kovos su sukčiavimu tarnybai ir leidimus suteikiantiems Komisijos bei vykdomųjų įstaigų pareigūnams.

Pareiškėjas turi teisę pasitikrinti savo asmens duomenis ir juos pataisyti. Visus klausimus dėl savo asmens duomenų tvarkymo pareiškėjas turėtų teikti projektą atrinkusiai agentūrai. Kilus konfliktui, pareiškėjas taip pat turi teisę bet kada kreiptis į Europos duomenų apsaugos priežiūros pareigūną.

Su asmens duomenų tvarkymu pagal programą „Erasmus+“ susijęs išsamus privatumo pareiškimas, įskaitant informaciją ryšiams, pateikiamas Komisijos interneto svetainėje.

1. Priedai

* I priedas. „Erasmus“ kokybės standartai

1. 2018 m. gegužės 30 d. Europos Komisijos pasiūlytos 2021–2027 m. ES švietimo, mokymo, jaunimo ir sporto programos (toliau – Programa) Europos teisės aktų leidėjai dar nepriėmė. Tačiau šis kvietimas teikti akreditacijos paraiškas skelbiamas siekiant palengvinti potencialių Europos Sąjungos dotacijų gavėjų paraiškų teikimą, kai tik Europos teisės aktų leidėjai patvirtins teisinį pagrindą.

   Šis kvietimas teikti akreditacijos paraiškas Europos Komisijos teisiškai neįpareigoja. Jeigu Europos Sąjungos teisės aktų leidėjai teisinį pagrindą iš esmės pakeistų, dabartinis kvietimas gali būti pakeistas arba atšauktas ir gali būti paskelbti kitokio turinio kvietimai teikti akreditacijos paraiškas su atitinkamais terminais.

   Visiems veiksmams, susijusiems su šiuo kvietimu teikti akreditacijos paraiškas, taikomos sąlygos, kurių Komisija negali kontroliuoti, kaip antai:

   – Europos Parlamentas ir Europos Sąjungos Taryba turi priimti programos teisinio pagrindo galutinį tekstą,

   – po konsultacijų su Programos komitetu turi būti priimtos 2021 m. ir vėlesnių metų metinės darbo programos ir bendrosios įgyvendinimo gairės, atrankos kriterijai ir procedūros, ir

   – biudžeto valdymo institucija turi priimti 2021 m. ir vėlesnių metų Europos Sąjungos biudžetą.

   Siūloma 2021–2027 m. ES švietimo, mokymo, jaunimo ir sporto programa grindžiama Sutarties dėl Europos Sąjungos veikimo 165 bei 166 straipsniais ir subsidiarumo principu. [↑](#footnote-ref-1)
2. 2013 m. gruodžio 11 d. Europos Parlamento ir Tarybos reglamentas (ES) Nr. 1288/2013, kuriuo sukuriama Sąjungos švietimo, mokymo, jaunimo ir sporto programa „Erasmus+“ ir kuriuo panaikinami sprendimai Nr. 1719/2006/EB, Nr. 1720/2006/EB ir Nr. 1298/2008/EB. [↑](#footnote-ref-2)
3. Nedarant poveikio kompetentingos nacionalinės institucijos nustatytoms apibrėžtims, atkreipkite dėmesį į tai, kad organizacijos, teikiančios profesinio mokymo paslaugas suaugusiems besimokantiems asmenims, paprastai laikomos profesinio mokymo, o ne suaugusiųjų švietimo paslaugų teikėjais. Daugiau informacijos žr. nacionalinės agentūros svetainės sąvokų apibrėžtyse. [↑](#footnote-ref-3)
4. Kai teisinis pagrindas bus priimtas. Į 2014–2020 m. programos „Erasmus+“ sąrašą įtrauktos šios šalys: Islandija, Norvegija, Lichtenšteinas, Turkija, Šiaurės Makedonija ir Serbija. [↑](#footnote-ref-4)
5. 2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 07 30, p. 1). [↑](#footnote-ref-5)
6. Nepažeidžiant šio kvietimo išlygų ir apribojimų. [↑](#footnote-ref-6)